CELEX: C2004/228/66
Language: sk
Date: 2004-09-11 00:00:00
Title: Vec C-317/04: Žaloba podaná dňa 27. júla 2004: Európsky parlament proti Rade Európskej únie

11.9.2004   
            
            
               SK
            
            
               Úradný vestník Európskej únie
            
            
               C 228/31
            
         Žaloba podaná dňa 27. júla 2004: Európsky parlament proti Rade Európskej únie
   (Vec C-317/04)
   (2004/C 228/66)
   Európsky parlament, v zastúpení: R. Passos a N. Lorenz, splnomocnení zástupcovia, ktorý si zvolili adresu na doručovanie v Luxemburgu, podal dňa 27. júla 2004 na Súdny dvor Európskych spoločenstiev žalobu proti Rade Európskej únie.
   Európsky parlament navrhuje, aby Súdny dvor:
   
               —
            
            
               zrušil rozhodnutie Rady č. 2004/496/ES zo 17. mája 2004 (1);
            
         
               —
            
            
               zaviazal žalovaného nahradiť trovy konania.
            
         Žalobné dôvody a hlavné tvrdenia
   Parlament uvádza päť žalobných dôvodov na podporu svojej žaloby.
   Prvé dva žalobné dôvody spochybňujú právny základ napadnutého rozhodnutia. Po prvé parlament usudzuje, že odvolanie sa na článok 95 ES nie je odôvodnené, zvlášť s ohľadom na nedávne rozhodnutia Súdneho dvora o interpretácii tohto ustanovenia; okrem toho článok 95 nemôže zakladať právomoc Spoločenstva uzavrieť zmluvu, keďže tá upravuje spracovanie údajov mimo pôsobnosti smernice č. 95/46 o ochrane osobných údajov. Okrem toho zmluva nepriamo mení túto smernicu, prijatú postupom podľa čl. 251 ES, a preto môže byť uzavretá iba po vydaní súhlasného stanoviska Parlamentu.
   Podľa tretieho žalobného dôvodu Parlamentu bola zmluva uzavretá v rozpore s ochranou základných práv, konkrétne práva na ochranu osobných údajov, porušuje podstatné aspekty tohto práva a rovnako predstavuje nedovolený zásah do súkromia, čo je v rozpore s článkom 8 Európskeho dohovoru na ochranu ľudských práv.
   Štvrtý žalobný dôvod sa týka porušenia zásady proporcionality tým, že podľa zmluvy sa má odovzdať neprimerane veľké množstvo údajov o cestujúcich a tieto údaje budú zhromaždené americkými úradmi počas príliš dlhej doby.
   Nakoniec, Parlament takisto uvádza neexistenciu dostatočného odôvodnenia pre rozhodnutie, ktoré sa vyznačuje tak osobitnými črtami, ako aj porušenie zásady lojálnej spolupráce podľa čl. 10 ES, s ohľadom na veľmi nezvyčajné okolnosti prijatia napadnutého rozhodnutia, prijatého v priebehu konania o vydanie stanoviska č. 1/04 Súdnym dvorom týkajúceho sa otázok, ktoré vyvolali zjavné právne pochybnosti.
   
      (1)  Rozhodnutie Rady č. 2004/496/ES zo 17. mája 2004 o uzavretí dohody medzi Európskym spoločenstvom a Spojenými štátmi americkými o spracovaní a postúpení údajov PNR leteckými dopravcami Úradu pre colnú správu a ochranu hraníc Ministerstva vnútornej bezpečnosti Spojených štátov amerických (Ú. v. EÚ L 183 z 20. mája 2004, s. 83).